ચૂંટણી પંચે આખા રાજ્યમાં કુલ 50,128 મતદાનમથકોમાંથી 23,500 એટલે કે 45 ટકા મતદાનમથક સંવેદનશીલ જાહેર કર્યાં છે. સંવેદનશીલજાહેર કરાયેલાં મતદાનમથકોમાંને કુલ ત્રણ કેટેગરીમાં વિભાજિત કરવામાં આવ્યાં છે જેમાં અતિસંવેદનશીલ કેટેગરીમાં મૂક્યાં છે તેવા વિસ્તારોમાં પાટીદાર આંદોલન, દલિત આંદોલન અને ઓબીસી આંદોલન થયાં છે તે વિસ્તાર અને તે વર્ગના મતદાતા વધુ પ્રમાણમાં છે તેવા વિસ્તારમાંના મતદાનમથકોને અતિસંવેદનશીલ જાહેર કરવામાં આવ્યાં છે. જ્યાં સુધી સેન્સિટિવ મતદાનમથકની વાત છે ત્યાં સુધી 20 ટકા બૂથ પરથી વેબ કાસ્ટિંગ કરીને નજર રાખવામાં આવશે. પ્રથમ ચરણની આ ચૂંટણીના રાજકીય પાસાંની વાત કરીએ તો ભાજપ અને કોંગ્રેસ બંને પક્ષના દિગ્ગજનું ભાવિ 9મીએ ઈવીએમમાં સીલ થઇ જશે. મુખ્યપ્રધાન વિજય રુપાણી, ભાજપ પ્રદેશ પ્રમુખ જીતુ વાઘાણી, કોંગ્રેસના ઇન્દ્રનીલ રાજ્યગુરુ,શક્તિસિંહ ગોહિલ, અર્જુન મોઢવાડિયા, પરેશ ધાનાણી આ ચરણની ચૂંટણી લડી રહ્યાં છે.